Document ID: 32012R0205

ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 205/2012 ΤΗΣ ΕΠΙΤΡΟΠΉΣ
της 6ης Ιανουαρίου 2012
για την τροποποίηση του κανονισμού (ΕΕ) αριθ. 510/2011 του Ευρωπαϊκού Κοινοβουλίου και του Συμβουλίου όσον αφορά την πηγή και τις παραμέτρους των δεδομένων που οφείλουν να υποβάλλουν τα κράτη μέλη
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΕ) αριθ. 510/2011 του Ευρωπαϊκού Κοινοβουλίου και του Συμβουλίου, της 11ης Μαΐου 2011, σχετικά με τα πρότυπα επιδόσεων για τις εκπομπές από τα καινούργια ελαφρά επαγγελματικά οχήματα στο πλαίσιο της ολοκληρωμένης προσέγγισης της Ένωσης για τη μείωση των εκπομπών CO2 από ελαφρά οχήματα (1), και ιδίως το άρθρο 8 παράγραφος 9 δεύτερο εδάφιο,
Εκτιμώντας τα ακόλουθα:
(1)
Κατ’ εφαρμογή των άρθρων 18 και 26 της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (2), οι κατασκευαστές πρέπει να διασφαλίζουν ότι κάθε καινούργιο ελαφρό επαγγελματικό όχημα που τίθεται σε κυκλοφορία στην ΕΕ συνοδεύεται από ισχύον πιστοποιητικό συμμόρφωσης και δεν επιτρέπεται να ταξινομούν τα κράτη μέλη τα εν λόγω οχήματα εάν δεν συνοδεύονται από ισχύον πιστοποιητικό συμμόρφωσης. Σύμφωνα με το παράρτημα II του κανονισμού (ΕΕ) αριθ. 510/2011, τα δεδομένα που συγκεντρώνουν τα κράτη μέλη με σκοπό την παρακολούθηση της συμμόρφωσης των κατασκευαστών με τα άρθρα 4 και 11 του εν λόγω κανονισμού πρέπει να συμφωνούν με το πιστοποιητικό συμμόρφωσης και να βασίζονται αποκλειστικά στο έγγραφο αυτό.
(2)
Ο κανονισμός (ΕΚ) αριθ. 443/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με τα πρότυπα επιδόσεων για τις εκπομπές από τα καινούργια επιβατικά αυτοκίνητα, στο πλαίσιο της ολοκληρωμένης προσέγγισης της Κοινότητας για τη μείωση των εκπομπών CO2 από ελαφρά οχήματα (3), επιβάλλει στα κράτη μέλη την υποχρέωση να χρησιμοποιούν το πιστοποιητικό συμμόρφωσης ως πηγή δεδομένων, επιτρέποντας ωστόσο τη χρήση και άλλων εγγράφων που παρέχουν ισοδύναμη ακρίβεια για την παρακολούθηση και την αναφορά των εκπομπών CO2 από τα επιβατικά αυτοκίνητα. Για να εξασφαλιστεί η οικονομικά συμφέρουσα και επακριβής παρακολούθηση των εκπομπών CO2 από ελαφρά επαγγελματικά οχήματα και υποβολή των σχετικών δεδομένων, είναι σκόπιμο να επιτραπεί βραχυπρόθεσμα στα κράτη μέλη να χρησιμοποιούν για την παρακολούθηση και την αναφορά βάσει του κανονισμού (ΕΕ) αριθ. 510/2011 την ίδια διαδικασία και τις ίδιες πηγές δεδομένων όπως για την αναφορά βάσει του κανονισμού (ΕΚ) αριθ. 443/2009. Συνεπώς, το παράρτημα II του κανονισμού (ΕΕ) αριθ. 510/2011 θα πρέπει να επιτρέπει, σε δεόντως αιτιολογημένες περιπτώσεις, τη χρήση και άλλων πηγών δεδομένων που παρέχουν ισοδύναμη ακρίβεια για τους σκοπούς της παρακολούθησης και αναφοράς των εκπομπών CO2. Τα κράτη μέλη θα πρέπει να θέσουν σε εφαρμογή τα αναγκαία μέτρα για να διασφαλίσουν επαρκή ακρίβεια της διαδικασίας παρακολούθησης.
(3)
Με βάση την πείρα που αποκτήθηκε από την παρακολούθηση των εκπομπών CO2 των επιβατικών αυτοκινήτων, είναι σκόπιμο να προστεθεί ο αριθμός έγκρισης τύπου στις παραμέτρους λεπτομερών δεδομένων που οφείλουν να υποβάλλουν τα κράτη μέλη, ώστε να βελτιωθούν τα μέσα ελέγχου της ακρίβειας των δεδομένων. Επίσης, κατέστη σαφές ότι η παράμετρος «εμπορική ονομασία» είναι περιττή και, ως εκ τούτου, θα πρέπει να απαλειφθεί από τα λεπτομερή δεδομένα παρακολούθησης.
(4)
Για να διασφαλιστούν η σαφήνεια και η ακρίβεια της παρακολούθησης και της αναφοράς από τα κράτη μέλη, είναι αναγκαίο να διασφαλιστεί και η συνέπεια μεταξύ των διαφόρων απαιτήσεων που καθορίζονται στο παράρτημα II του κανονισμού (ΕΚ) αριθ. 510/2011. Οι απαιτήσεις όσον αφορά τα λεπτομερή δεδομένα καθορίζονται στους μορφότυπους υποβολής που παρατίθενται στο μέρος Γ του παραρτήματος II. Θα πρέπει επομένως να προσαρμοστούν τα μέρη Α και Β του εν λόγω παραρτήματος ώστε να αντικατοπτρίζουν επακριβώς αυτές τις απαιτήσεις για τα λεπτομερή δεδομένα.
(5)
Κατά συνέπεια, θα πρέπει να τροποποιηθεί αναλόγως το παράρτημα II του κανονισμού (ΕΕ) αριθ. 510/2011,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα II του κανονισμού (ΕΕ) αριθ. 510/2011 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός τίθεται σε ισχύ την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Ιανουαρίου 2012.

Labels: 12
7
8
20